Debate: Accession to the Schengen area
Date: TUESDAY, 11 JULY 2023
Speaker: Gheorghe Falcă
Country: Germany
Language: RO

Doamnelor și domnilor, din păcate, de peste 12 ani, România și Bulgaria sunt ținute abuziv și nemotivat la poarta Schengen. Spun acest lucru pentru că vorbele mele sunt susținute clar și ferm încă din 2011 de acest Parlament, de rezoluțiile sale, de evaluările Comisiei Europene, de experți, de verificări în teren, iar această stare de fapt este că România și Bulgaria sunt blocate la poarta Schengen. De aceea, corect, rezoluția exprimă susținerea fermă pentru extinderea spațiului Schengen pentru România și Bulgaria. Aceste două state au îndeplinit criteriile de aderare, respectă și aplică explicit acquis-ul Schengen, ceea ce înseamnă că spațiul Schengen funcționează în acest moment. Rezoluția exprimă regretul cu privire la rezultatul dezbaterii din cadrul Consiliului JAI din 8 decembrie 2022, în urma căruia a fost refuzată aderarea României și a Bulgariei la spațiul Schengen, fără să fi fost prezentată nicio justificare legală. Refuzul de a accepta România și Bulgaria în spațiul Schengen duce la încălcarea a cinci articole din Carta drepturilor fundamentale ale Uniunii Europene, și anume dreptul la demnitate umană, libertate și securitate, egalitate în fața legii, protecția mediului și libertatea de circulație. Rezoluția cere Consiliului să respecte articolul 4, alineatul (2) din Actul privind aderarea Bulgariei și a României la Uniunea Europeană și să voteze fără întârziere cel mai târziu până la sfârșitul anului 2023, în favoarea aderării celor două țări la spațiul Schengen. Totodată, Consiliului i se cere să țină cont de faptul că emisiile de dioxid de carbon generate de milioane de vehicule care așteaptă multe ore la punctele de frontieră contrastează puternic cu obiectivele Uniunii Europene privind neutralitatea climatică. Rezoluția subliniază cu profundă îngrijorare faptul că deciziile negative privind aderarea României și Bulgariei la spațiul Schengen este folosită ca propagandă anti-UE, inclusiv propagandă antirusească. Comisia este invitată să estimeze pierderile financiare și daunele aduse mediului înconjurător din 2011 încoace. De asemenea, Comisia ar trebui să analizeze posibilitatea mecanismelor de compensare a pierderilor financiare suferite de economia Bulgariei și a României din cauza deciziilor negative. Aderarea României și Bulgariei la spațiul Schengen este esențială ca Uniunea Europeană să devină mai puternică. Prin această rezoluție, Comisia este îndemnată să analizeze toate procedurile posibile pentru a apăra dreptul la libera circulație a cetățenilor din România și Bulgaria. Ca europarlamentar român, vă rog să îmi permiteți o scurtă observație personală. Până în 2019, 15 ani am fost primarul celui mai vestic oraș din România. Orașul Arad se află la 50 de km de frontieră. Știu exact suferința oamenilor care conduc tirurile. Știu exact ce înseamnă punctul de frontieră. De aceea, ne punem încrederea în președinția spaniolă a Consiliului Uniunii Europene că aderarea României și a Bulgariei la spațiul Schengen este o prioritate deosebită și să se programeze un vot în Consiliul JAI până la finalul acestui an.